
R E F E R A T   D E   A P R O B A R E
privind sărbătorirea Zilelor Municipiului Brad, Ediţia a XIX - a


Anul 2023 este anul în care se reia o manifestare tradițională a comunității noastre care a ajuns la a XIX-a ediție, Zilele Municipiului Brad.
După o întrerupere de 3 ani cauzată de pandemia de COVID-19 și alte cauze obiective, la solicitările repetate din partea brădenilor, administrația publică locală dorește reluarea acestei manifestări dedicată comunității locale, cu rezonanță la nivelul nordului județului, la care vor participa ansambluri folclorice, precum și artişti români consacraţi de muzică uşoară şi muzică populară. 
Prin procesul verbal încheiat cu ocazia întrunirii în şedinţă operativă de lucru, Comisia constituită prin Dispoziţia Primarului nr. 404/02.05.2023 a hotărât ca sărbătorirea Zilelor Municipiului Brad, Ediția a XIX - a să se desfăşoare în perioada 18 - 20 august 2023, conform Programului principalelor manifestări cultural - educative, artistice şi sportive, aprobat prin Hotărârea Consiliului Local Brad nr. 47/2023, stabilind totodată şi un program orientativ  al manifestărilor propuse a se desfășura.
În cadrul manifestărilor propuse se vor regăsi atât evenimente sportive (spre exemplu turul ciclist ”Drumul Aurului” ajuns la a IX-a ediție), cât și momente cultural-artistice susținute de artiști locali și naționali. De asemenea, vor fi premiați, ca în fiecare an, tinerii brădeni cu rezultate deosebite la învățătură, sport și alte domenii, prin acordarea de diplome de excelență și de merit din partea administrației publice locale, dar și membri ai comunității brădene care au avut o activitate remarcabilă în domeniul lor de activitate.
Totodată, în cadrul acestui eveniment se vor semna acordurile de parteneriat/colaborare cu reprezentanții legali ai comunităților locale din Santa Maria a Vico (Italia), Gaillac (Franța) și Caspe (Spania).
Ţinând cont de faptul că sărbătorirea Zilelor Municipiului Brad a devenit o tradiţie în localitatea noastră, ajungând  la Ediţia a XIX – a, am inițiat prezentul proiect de hotărâre prin care am propus aprobarea sărbătoririi Zilelor Municipiului Brad, Ediţia a XIX - a, în perioada 18 - 20 august 2023.
 În art. 2 al proiectului de hotărâre  am propus ca, alături de comisia constituită potrivit dispoziţiei primarului, să fie cooptaţi şi cinci consilieri locali din cadrul Consiliului Local al Municipiului Brad, iar în art. 3 am propus alocarea sumei de 350.000 lei, sumă care a fost prevăzută în bugetul local pentru acţiunile dedicate sărbătoririi Zilelor Municipiului Brad, Ediţia a XIX - a, la care se adaugă veniturile provenite din sponsorizări și alte venituri încasate cu aceeaşi destinaţie.
	În contextul celor de mai sus prezentate, am inițiat proiectul de hotărâre pe care îl supun spre dezbatere și aprobare plenului Consiliului Local al Municipiului Brad în forma prezentată.
	Invoc în susținerea propunerii mele prevederile Hotărârea Consiliului Local al Municipiului Brad nr. 47/2023 privind aprobarea Programului principalelor manifestări cultural - educative, artistice şi sportive, pe teme prestabilite, de interes local sau zonal, organizate la nivelul municipiului Brad în anul 2023, ale art. III alin. 2 lit. a din O.U.G. nr. 26/2012 privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative, ale Legea nr. 273/2006 privind finanţele publice locale, cu modificările şi completările ulterioare, ale art. 88 și art.129 alin. 4 lit. a din O.U.G. nr. 57/2019 privind Codul administrativ, cu modificările și completările ulterioare, ale  art. 11 alin. 4 din Legea nr. 554/2004 a contenciosului administrativ, actualizată.

